Informatīvais ziņojums

“Par Eiropas Savienības Vispārējo lietu padomes 2017. gada 7. marta sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 7. martā Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. VLP darba kārtībā ir iekļauti šādi jautājumi:

1. Gatavošanās 9. - 10. marta Eiropadomei – secinājumu projekts;
2. Eiropas semestris;
3. Iestāžu nolīguma par labāku likumdošanas procesu ieviešana.
4. **Gatavošanās 9. - 10. marta Eiropadomei – secinājumu projekts**

VLP plānota diskusija par 9. - 10. marta Eiropadomes secinājumu projektu.

9. martā Eiropadomes darba kārtībā iekļauti četri jautājumu bloki: nodarbinātība, izaugsme un konkurētspēja; ārējā drošība un aizsardzība; migrācija; ārējās attiecības. Eiropadome izskatīs arī vairākus citus jautājumus – diskutēs par priekšlikumu ES Padomes regulai par Eiropas Prokuratūras izveidi un ievēlēs Eiropadomes priekšsēdētāju laika posmā no 2017. gada 1.  jūnija līdz 2019. gada 30. novembrim. Tāpat, Eiropadomes ietvaros eirozonas valstis pieņems lēmumu par *Euro* samita priekšsēdētāju šajā pašā laika posmā. Eiropadomes ietvaros 10. martā 27 dalībvalstu formātā notiks gatavošanās sanāksmei par godu Romas līguma 60. gadadienai. Tā notiks Romā 2017. gada 25. martā.

**Nodarbinātības, izaugsmes un konkurētspējas** jautājumu blokā Eiropadomes uzmanības lokā būs Eiropas semestris jeb ikgadējais ekonomiskās politikas koordinēšanas cikls. Balstoties uz EK pagājušā gada novembrī klajā laisto 2017. gada Izaugsmes ziņojumu, plānota diskusija par ekonomisko situāciju un šī gada prioritātēm. Sagaidāms, ka Eiropadome apstiprinās Padomes rekomendācijas *euro* zonas ekonomikas politikai. Valstu un valdību vadītāji pievērsīsies aktuālajiem tirdzniecības jautājumiem, t.sk. sarunām par brīvās tirdzniecības nolīgumiem un darbam pie tirdzniecības aizsardzības instrumentu modernizācijas. Tāpat Eiropadome atgriezīsies pie Vienotā tirgus jautājumiem - paveiktā Vienotā tirgus stratēģijas, Digitālā vienotā tirgus stratēģijas, Kapitāla tirgu savienības rīcības plāna, kā arī Enerģētikas savienības īstenošanā.

**Ārējās drošības un aizsardzības** blokā Eiropadome izvērtēs paveikto pagājušā gada decembra Eiropadomē pieņemto lēmumu izpildē.

Tāpat valstu un valdību vadītāji pievērsīsies **migrācijas** jautājumam, īpašu uzmanību pievēršot migrācijas ārējiem aspektiem, t.sk. 2017. gada 3. februāra neformālajā ES valstu un valdību vadītāju sanāksmē Maltā pieņemtās deklarācijas par migrācijas ārējiem aspektiem īstenošanai.

**Ārējo attiecību** blokā Eiropadome pievērsīsies situācijai Rietumbalkānos.

**Latvijas nostāja**

Latvija pozitīvi vērtē Eiropadomes pievēršanos **nodarbinātības, izaugsmes un konkurētspējas** jautājumiem. Uzskatām, ka ES dalībvalstīm un ES kopumā ir jāturpina iepriekšējā Eiropas semestra laikā iesāktais darbs pie investīciju veicināšanas, strukturālo reformu turpināšanas un atbildīgas fiskālās politikas īstenošanas. Latvija piekrīt 2017. gada Izaugsmes ziņojuma atziņām un kopumā atbalsta Padomes rekomendācijas *euro* zonas ekonomikas politikai. Atbalstām Eiropadomes pievēršanos aktuālajiem tirdzniecībasjautājumiem. Latvijai svarīgākie jautājumi Vienotā tirgus stratēģiju ietvaros, kuros sagaidām virzību, ir pakalpojumu sektora priekšlikumi, Digitālais vienotais tirgus, t.sk. brīvas datu plūsmas iniciatīva, audiovizuālo mēdiju pakalpojumu direktīva.

**Drošības un aizsardzības** jomā marta Eiropadomi saskatām kā labu iespēju izvērtēt paveikto decembra Eiropadomes lēmumu ieviešanā un uzsvērt drošības un aizsardzības sadarbības nostiprināšanas aktualitāti un svarīgumu. Būtiski nostiprināt decembra Eiropadomes vēstījumu par finansiālajām saistībām drošībai un aizsardzībai un turpināt īstenot ES–NATO augstāko amatpersonu Varšavas kopīgo deklarāciju.

Latvijapozitīvi vērtē šā brīža darbu **migrācijas** jomā, veidojot sinerģiju starp migrācijas politikas iekšējo un ārējo dimensiju un izmantojot visaptverošu pieeju migrācijas jautājumu risināšanai, kur būtiska loma tiek atvēlēta sadarbības veicināšanai ar trešajām valstīm un ES ārējo robežu stiprināšanai. Atzinīgi vērtējam neformālajā ES valstu un valdību vadītāju sanāksmē pieņemto Maltas deklarāciju par pasākumiem nelegālās migrācijas plūsmas samazināšanai Vidusjūras centrālajā daļā ceļā no Lībijas uz Itāliju. Svarīgi, ka pasākumi ir vērsti kā uz sadarbības intensificēšanu ar Lībiju, tā uz dialoga un sadarbības padziļināšanu ar visām Lībijas kaimiņvalstīm.

Latvija ir gandarīta, ka Eiropadomes darba kārtībā ir iekļauts jautājums par **Eiropas Prokuratūru**. Latvijai svarīga tālāka virzība darbā pie priekšlikuma Regulai par Eiropas Prokuratūras izveidi.

Latvija uzskata, ka **Romas līguma 60. gadadienai** ir jākalpo tam, lai saliedētu ES un nostiprinātu Eiropas projekta nozīmi iedzīvotāju acīs. Šo mērķi var panākt, izstrādājot kopīgu ES dalībvalstu redzējumu par ES nākotni. Latvijas skatījumā šim redzējumam jābalstās uz trim pīlāriem – vērtības, drošība un labklājība.

Detalizētu Latvijas pozīciju par 9. - 10. marta Eiropadomē izskatāmajiem jautājumiem plānots iesniegt izskatīšanai 2017. gada 7. marta Ministru kabineta sēdē.

1. **Eiropas semestris**

VLP plānots pieņemt zināšanai Maltas prezidentūras sagatavoto *Kopsavilkuma ziņojumu par Padomes ieguldījumu saistībā ar 2017. gada Eiropas semestri* unvirzīt apstiprināšanai Eiropadomē Padomes rekomendāciju par *euro* zonas ekonomisko politiku projektu.

*Kopsavilkuma ziņojums par Padomes ieguldījumu saistībā ar 2017. gada Eiropas semestri*

Informatīvā ziņojuma sagatavošanas brīdī Kopsavilkuma ziņojums vēl nav pieejams. Sagaidāms, ka Prezidentūra ar ziņojumu nāks klajā 1. martā. Kopsavilkuma ziņojumā Prezidentūra apkopos nozaru padomēs – Ekonomikas un finanšu (turpmāk – ECOFIN), Izglītības jaunatnes, kultūras un sporta, Konkurētspējas, Vides, Nodarbinātības, sociālās politikas, veselības un patērētāju lietu padomēs notikušo diskusiju rezultātus.

Līdz šim diskusijas notikušas 27. janvāra ECOFIN, 17. februāra Izglītības, jaunatnes, kultūras un sporta padomē un 20. februāra Konkurētspējas padomē.

ECOFIN pieņemtajos *Padomes secinājumos par ikgadējo izaugsmes ziņojumu* Padome kopumā piekrīt Eiropas Komisijas (EK) analīzei par ES ekonomisko situāciju un politikas problēmām, kā arī izvirzītajām prioritārajām jomām 2017. gadam: palielināt investīcijas, turpināt strukturālo reformu īstenošanu valstu ekonomiku modernizēšanai, t.sk. labvēlīgu apstākļu radīšanā, kas veicinātu nodarbinātības palielināšanu, un ievērot atbildīgu fiskālo politiku, kas atbalstītu dalībvalstu izaugsmi.

Politiskajās debatēs Izglītības, jaunatnes, kultūras un sporta padomē galvenā uzmanība tika pievērsta sociālajai kohēzijai un Eiropas kopējo vērtību stiprināšanai, ar kurām nostiprina vienotību daudzveidībā ES, tādējādi uzsverot izglītības politikas primāro nozīmi. Diskusiju dokumentā uzsvērts, ka ES dalībvalstu izglītības un apmācības politikai ir jāpiedāvā augstas kvalitātes izglītība, zināšanas un prasmes ar vienādām iespējām visiem, lai sekmētu sociāli ekonomisko attīstību un sociālo kohēziju.

Konkurētspējas padomē tika secināts, ka liela nozīme publiskā iepirkuma reformai ir ietaupījumu veidošanā, iepirkuma efektivitātes sekmēšanā, līdzekļu izlietošanas kvalitātes uzlabošanā un valsts pārvaldes modernizācijā Eiropas sociālekonomiskā klimata uzlabošanā. Eiropas semestris var palīdzēt sasniegt savstarpēju apņemšanos īstenot reformas iepirkuma jomā.

Savukārt 28. februāra Vides padomē plānota viedokļu apmaiņa par ES vides politikas īstenošanas pārskatu – jaunu instrumentu,kas analizēs un palīdzēs uzlabot ES normatīvā regulējuma vides jomā īstenošanu dalībvalstīs un Eiropas semestra “zaļināšanu”. Lai sasniegtu Eiropas semestra mērķus – radīt darbvietas un izaugsmi, jāveicina pāreja uz oglekļa mazietilpīgu, resursu ziņā efektīvu un aprites ekonomiku. Jāsaskaņo vides politikas, Eiropas semestra process un pasākumi saistībā ar ilgtspējīgas attīstības mērķiem, tādējādi nodrošinot, ka makroekonomiskajās prioritātēs tiek ņemti vērā vides apsvērumi.

3. marta Nodarbinātības, sociālās politikas, veselības un patērētāju lietu padomē, plānots apstiprināt *Padomes secinājumus par* *Gada izaugsmes pētījumu par 2017. gadu un Vienoto nodarbinātības ziņojumu: politikas norādes nodarbinātības un sociālās politikas jomā*, kuros aicinās pastiprināt koncentrēšanos uz nodarbinātības un sociālajiem jautājumiem, kā arī EK kopā ar dalībvalstīm strādāt, lai noteiktu labākos veidus kā, balstoties uz esošajiem Eiropas semestra instrumentiem, atbalstīt, finansēt un efektīvi īstenot strukturālās reformas, lai sekmētu nodarbinātības un sociālās jomas rezultātu augšup vērstu konverģenci.

*Padomes rekomendāciju par euro zonas ekonomisko politiku projekts*

VLP virzīs apstiprināšanai 9. marta Eiropadomē 27. februārī ECOFIN apstiprināto Padomes rekomendāciju par *euro* zonas ekonomikas politiku projektu. Padomes rekomendāciju projektā ir sniegtas pamatnostādnes *euro* zonai kopumā.To mērķis ir sekmēt tādu politiku, kas veicinātu tautsaimniecības atveseļošanos, darba vietu radīšanu, sociālo taisnīgumu un konverģences sekmēšanu, makroekonomikas nelīdzsvarotības novēršanu, kā arī palielinātu investīcijas. Rekomendācijās *euro* zonai 2017.-2018. gadā valstis tiek aicinātas:

* īstenot politiku, kas sekmē ilgtspējīgu un iekļaujošu izaugsmi īstermiņā un ilgtermiņā, pastiprināt pielāgošanas spējas, līdzsvarošanu un konverģenci. Piešķirt prioritāti reformām, kas palielina ražīgumu, uzlabo institucionālo un biznesa vidi, likvidē ieguldījumu šķēršļus un sekmē darbavietu radīšanu;
* nodrošināt vienotu fiskālu nostāju, kas fiskālajās politikās panāktu līdzsvaru starp vajadzību nodrošināt ilgtspēju un atbalstīt investīcijas. Īstenot fiskālo politiku, pilnībā ievērojot Stabilitātes un izaugsmes paktu, vienlaikus vislabākajā veidā izmantojot noteikumos iekļauto elastību;
* īstenot reformas, kuras veicina konkurētspēju, kvalitatīvu darba vietu radīšanu, noturību un ekonomisko un sociālo konverģenci, un kurām pamatā ir efektīvs sociālais dialogs. Pārorientēt nodokļus no darbaspēka uz citiem avotiem, jo īpaši attiecībā uz zemu atalgotiem darba ņēmējiem un tajās dalībvalstīs, kuru izmaksu konkurētspēja atpaliek no *euro* zonas vidējā rādītāja;
* turpināt darbu pie Banku savienības izveides pabeigšanas attiecībā uz risku mazināšanu un riska sadali, t.sk. Eiropas noguldījumu apdrošināšanas sistēmas, un rīkoties, lai Vienotā noregulējuma fonda kopīgā atbalsta mehānisms sāktu darboties vēlākais Fonda pārejas perioda beigās;
* turpināt darbu pie Ekonomikas un monetārās savienības (EMS) izveides pabeigšanas, pilnībā nodrošinot atbilstību ES iekšējam tirgum un atklātu un pārredzamu procesu attiecībā uz valstīm, kas neietilpst *euro* zonā. Turpināt attīstīt esošās iniciatīvas, un darbu pie EMS ilgtermiņa jautājumiem, ņemot vērā gaidāmo EK Balto grāmatu par Eiropas nākotni.

**Latvijas nostāja**

Latvija uzskata, ka ES dalībvalstīm un ES kopumā ir jāturpina jau iepriekšējā Eiropas semestra laikā iesāktais darbs pie investīciju palielināšanas, strukturālo reformu turpināšanas un atbildīgas fiskālās politikas īstenošanas. Latvija kopumā atbalsta ES Padomes rekomendācijas par *euro* zonas ekonomikas politiku.

1. **Iestāžu nolīguma par labāku likumdošanas procesu ieviešana**

VLP sanāksmē Maltas prezidentūra sniegs informāciju par Iestāžu nolīguma par labāku likumdošanas procesu[[1]](#footnote-2) (turpmāk – Iestāžu nolīgums) ieviešanu.

Paredzams, ka prezidentūra informēs par Padomes, EK un EP (turpmāk – trīs iestāžu) kopīgās deklarācijas ieviešanas uzraudzību, progresu trīs iestāžu sarunās par sadarbības uzlabošanu un informācijas apmaiņu par starptautiskajiem nolīgumiem, atsevišķu spēkā esošu pamataktu saskaņošanā ar tiesisko regulējumu, pārredzamības sekmēšanā un kopīgas normatīvo aktu priekšlikumu datubāzes izveidē, kā arī ietekmes novērtējumu.

*Padomes, EK un EP kopīgā deklarācija*

2016. gada 13. decembra VLP sanāksmē tika apstiprināta kopīgā Padomes, EK un EP (trīs iestāžu) deklarācija, kurā noteikti svarīgi politiskas nozīmes jautājumi, kas būtu izskatāmi prioritārā kārtībā 2017. gadā. Atbilstoši iestāžu nolīgumam trīs iestādes ir apņēmušās visa gada garumā uzraudzīt kopīgās deklarācijas īstenošanu, tāpēc pavasarī trīs iestādēm jāpiedalās debatēs EP un/vai Padomē par kopīgās deklarācijas īstenošanu.

*Starptautiskie nolīgumi*

Lai uzlabotu sadarbību un informācijas apmaiņu par starptautiskajiem nolīgumiem un to noslēgšanu, 2016. gada novembrī tika uzsāktas sarunas starp EP, EK, Eiropas Ārējās darbības dienestu un Padomi. Dalībvalstis vēl nav vienojušās par kopīgu nostāju, bet uzskata, ka ir jārīkojas saskaņā ar ES Līgumiem. Process ir agrīnā stadijā, un regulāras tikšanās turpināsies, kamēr tiks panākta vienota dalībvalstu pozīcija.

*Deleģētie un ieviešanas akti*

Lai saskaņotu spēkā esošos pamataktus, kuri atsaucas uz regulatīvo kontroles procedūru, ar tiesisko regulējumu, kas ieviests ar Lisabonas līgumu, EK 2016. gada decembrī nāca klajā ar diviem priekšlikumiem. Lai sekmētu konsultācijas ar dalībvalstu ekspertiem visās jomās, kuru tiesību aktiem nepieciešama saskaņošana, pēc Maltas prezidentūras ierosinājuma turpmākais darbs notiks Prezidentūras draugu darba grupas sanāksmēs.

Vēlākais līdz š. g. beigām trīs iestādēm, cieši sadarbojoties, ir jāizveido kopīgs deleģēto aktu funkcionāls reģistrs, kurā informācija būtu pieejama strukturētā un saprotamā veidā. Tehniskā līmenī ir notikušas vairākas starpiestāžu sanāksmes, kurās izskatīts reģistra darbības tvērums un saturs.

*Pārredzamība un kopīgā normatīvo aktu priekšlikumu datubāze*

Paredzēts izveidot kopīgu datubāzi (platformu), kas atspoguļotu aktuālo situāciju normatīvā akta priekšlikuma apstiprināšanas procesā Padomē un EP, kā arī EK, un palīdzētu nodrošināt likumdošanas procedūras pārredzamību.Tehniskā līmenī starp iestādēm notiek saziņa par kopīgas datubāzes izstrādi.

*Ietekmes novērtējums*

Iestāžu nolīgumā viens no labāka likumdošanas procesa instrumentiem ir ietekmes novērtējums, ko EK veiks savām leģislatīvajām un neleģislatīvajām iniciatīvām, deleģētajiem aktiem un īstenošanas pasākumiem. EP un Padome – ja to uzskata par piemērotu un vajadzīgu likumdošanas procesam – veiks ietekmes novērtējumus saistībā ar to veiktajiem būtiskajiem grozījumiem EK leģislatīvo aktu priekšlikumā. Lai optimāli izmantotu pieejamos resursus, nolemts, ka Padomes ietekmes novērtējumam tiks izmantoti ārpakalpojumi. Norit darbs pie šī lēmuma īstenošanas.

**Latvijas nostāja:**

Iestāžu nolīguma ieviešanas gaitu kopumā vērtējam pozitīvi.

Esam apmierināti ar 2017. gada likumdošanas programmēšanas procesu un ceram, ka arī 2018. gada likumdošanas programmēšanas process tiks uzsākts savlaicīgi. Kopumā esam apmierināti ar panākto progresu trīs iestāžu sarunās par sadarbības uzlabošanu un informācijas apmaiņu par starptautiskajiem nolīgumiem, piekrītam, ka turpmākais darbs tiek organizēts ekspertu līmenī, taču nepieciešams saglabāt institucionālo līdzsvaru, nepārsniedzot trīs iestādēm piešķirtās tiesības un pienākumus atbilstoši līgumiem. Par deleģētajiem un ieviešanas aktiem – atbalstām konsultācijas ar dalībvalstu ekspertiem, lai saskaņotu spēkā esošos pamataktus ar tiesisko regulējumu atbilstoši Lisabonas līgumam. Svarīgi ir nodrošināt, ka nepieaug dalībvalstu finansiālās saistības, lai Padome veiktu ietekmes novērtējumu, izmantojot ārpakalpojumus.

Arī turpmāk sagaidām regulāru informēšanu par Iestāžu nolīguma elementu ieviešanu praksē.

**2. Latvijas delegācija ES Vispārējo lietu padomes 2017. gada 7. marta sanāksmē**

Delegācijas vadītājs: Sanita Pavļuta-Deslandes, vēstniece, pastāvīgā pārstāve ES.

Delegācijas dalībnieki: Inga Skujiņa, Ārlietu ministrijas valsts sekretāra vietniece Eiropas lietās;

                                                Kristīne Stepa, pirmā sekretāre, Antici, Latvijas Republikas Pastāvīgās pārstāvniecības Eiropas Savienībā COREPER II departaments;

 Anda Sāre, vecākā referente, Ārlietu ministrijas Vispārējo un institucionālo lietu nodaļa.

Iesniedzējs: ārlietu ministru ministra vietā –

 iekšlietu ministrs Rihards Kozlovskis

Vīza: valsts sekretāra p.i. Andris Pelšs

27.02.2017. 10:02

1963

Anda Sāre, 67015929

anda.sare@mfa.gov.lv

1. Iestāžu nolīgums stājās spēkā 2016. gada 13. aprīlī. [↑](#footnote-ref-2)